**N á v r h**

**Z Á K O N**

z ....................... 2014,

**ktorým sa mení a dopĺňa zákon č. 85/1990 Zb. o petičnom práve v znení neskorších predpisov**

Národná rada Slovenskej republiky sa uzniesla na tomto zákone:

Čl. I

Zákon č. 85/1990 Zb. o petičnom práve v znení zákona č. 242/1998 Z. z. a zákona č. 112/2010 Z. z. sa mení a dopĺňa takto:

1. V § 1 odsek 1 znie:

„(1) Každý má právo sám alebo s inými obracať sa vo veciach verejného záujmu alebo iného spoločného záujmu so žiadosťami, návrhmi a sťažnosťami (ďalej len "petícia") na orgány verejnej moci.“.

1. V § 1 sa za odsek 1 vkladá nový odsek 2, ktorý znie:

„(2) Na účely tohto zákona orgánmi verejnej moci sú

a) štátne orgány,

b)orgány územnej samosprávy,

c) verejnoprávne inštitúcie,

d)osoby, ktorým zákon zveril rozhodovanie o právach, právom chránených záujmoch alebo povinnostiach iných osôb 1.“.

Doterajšie odseky 2 a 3 sa označujú ako odseky 3 a 4.

Poznámka pod čiarou k odkazu 1b znie:

„1 Napríklad zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.“.

1. V § 3 odsek 3 znie:

„(3) V petícii sa určí osoba na zastupovanie v styku s orgánom verejnej moci, ktorá dosiahla vek 18 rokov (ďalej len „zástupca“). Ak je vytvorený petičný výbor, určujú zástupcu členovia petičného výboru.“.

1. V § 3 sa vypúšťa odsek 4.

1. § 4 vrátane nadpisu znie:

„§ 4

Zhromažďovanie podpisov pod petíciu

(1) Každý má právo spôsobom neodporujúcim zákonu vyzývať iné osoby, aby svojím podpisom petíciu podporili.

(2) V petícii alebo v podpisovom hárku fyzická osoba podporujúca petíciu uvedie čitateľne svoje meno, priezvisko, adresu pobytu1a) a svoj podpis. Právnická osoba uvedie svoj názov a sídlo; osoba oprávnená konať v jej mene uvedie čitateľne svoje meno, priezvisko, adresu pobytu1a) a svoj podpis.

(3) Petíciu je možné podporiť aj v elektronickej podobe pričom pri elektronickej podobe podpory petície sa namiesto podpisu

a) uvádza adresa elektronickej pošty , alebo

b) uvádza adresa elektronickej schránky, alebo

c) pripája zaručený elektronický podpis, alebo

d) potvrdenie podpory vykoná osobitným spôsobom prostredníctvom informačného systému pre elektronické zhromažďovanie údajov o osobách podporujúcich petíciu (ďalej len „petičný systém“).

(4) Požiadavky na petičný systém, spôsob ich posudzovania, spôsob identifikácie petičného systému a náležitosti osvedčenia o atestácii petičného systému ustanoví všeobecne záväzný právny predpis, ktorý vydá Úrad vlády Slovenskej republiky.

(5) Petičný systém môže poskytovať svoju funkciu pre účely podľa ods. 3 písm. c) iba na základe platného osvedčenia o atestácii petičného systému podľa odseku 4.

(6) Posudzovanie petičného systému sa vykonáva postupom pre posudzovanie elektronického systému zberu vyhlásení o podpore iniciatívy občanov podľa osobitného predpisu, pričom povinnosti a kompetencie Ministerstva financií Slovenskej republiky plní vo veciach petičného systému Úrad vlády Slovenskej republiky.

 (7) Osobitný zákon môže ustanoviť aj ďalšie náležitosti petície1b). Ak osobitný zákon1b) ustanovuje najnižší počet osôb podporujúcich petíciu alebo vek osôb podporujúcich petíciu, petíciu je možné v elektronickej podobe podporiť iba podľa ods. 3 písm. b), c) alebo d).

 (8) Na účel uvedený v odseku 1 možno petíciu a podpisové hárky vystaviť na miestach prístupných verejnosti, vrátane takýchto miest v elektronickom prostredí. Na to nie je potrebné povolenie orgánu verejnej moci, nesmie však nastať obmedzenie cestnej premávky, rušenie verejného poriadku porušenie záujmov ochrany prírody a krajiny ani iné obmedzenie práv a právom chránených záujmov iných osôb.

(9) Zhromažďovaním podpisov na mieste prístupnom verejnosti možno poveriť osobu, ktorá dosiahla vek 16 rokov.

(10) Osobám podporujúcim petíciu sa musí umožniť, aby sa s obsahom petície riadne oboznámili pred jej podpísaním. Ak podpisové hárky neobsahujú text petície, musia byť označené tak, aby bolo zrejmé, aká petícia sa má podporiť podpismi; na každom podpisovom hárku musí byť uvedené meno, priezvisko a adresa pobytu1a) zástupcu.

 (11) Ak petícia obsahuje podpisové hárky, musí osoba podávajúca petíciu uviesť pod jej textom počet priložených podpisových hárkov. Podpisové hárky musia byť unikátne označené. Ak bola petícia podporená aj v elektronickej podobe podľa odseku 3, osoba podávajúca petíciu

a) pri podpore podľa ods. 3 písm. a) priloží podpisové hárky v elektronickej podobe alebo uvedie namiesto podpisových hárkov zoznam osôb podporujúcich petíciu spolu s údajmi podľa ods. 2 a ods. 3 písm. a),

b) pri podpore podľa ods. 3 písm. b) priloží podpisové hárky v elektronickej podobe alebo uvedie namiesto podpisových hárkov zoznam osôb podporujúcich petíciu spolu s údajmi podľa ods. 2 a ods. 3 písm. b). V prípade petícií podľa odseku 7 uvedie údaje podľa osobitných predpisov1b)

c) pri podpore podľa ods. 3 písm. c) priloží podpisové hárky v elektronickej podobe,

d) pri podpore podľa ods. 3 písm. c) uvedie namiesto podpisových hárkov zoznam osôb podporujúcich petíciu spolu s údajmi podľa ods. 2. V prípade petícií podľa odseku 7 uvedie údaje podľa osobitných predpisov1b)

(12) Orgán verejnej moci neberie do úvahy podporu petície osobou, ktorá o sebe uviedla údaje nečitateľne, neúplne alebo nepravdivo.“

Poznámky pod čiarou k odkazom 1a a 1b,  znejú: „1a) Napríklad zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov.

1b) Napríklad zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov, zákon Slovenskej národnej rady č. 369/1990 Zb. o obecnom zriadení v znení neskorších predpisov, zákon Národnej rady Slovenskej republiky č. 564/1992 Z. z. o spôsobe vykonania referenda v znení neskorších predpisov, zákon č. 46/1999 Z. z. o spôsobe voľby prezidenta Slovenskej republiky, o ľudovom hlasovaní o jeho odvolaní a o doplnení niektorých ďalších zákonov v znení neskorších predpisov.“.

“.

1. § 5 vrátane nadpisu znie:

„§ 5

Podanie a vybavenie petície

 (1) Petícia musí byť písomná, označená slovom petícia a musí obsahovať predmet verejného alebo iného spoločného záujmu. Každý člen petičného výboru uvedie v petícii meno, priezvisko a adresu pobytu1a). Zástupca pripojí v petícii k svojmu menu, priezvisku a adrese pobytu1a) aj podpis.

(2) Písomná forma sa považuje za zachovanú, aj ak je petícia podaná prostredníctvom petičného systému alebo je podaná elektronicky a podpísaná zaručeným elektronickým podpisom2) osoby podávajúcej petíciu. Za písomné oznámenie výsledku vybavenia petície podľa odseku 7 alebo odseku 8 sa považuje aj elektronické doručenie elektronického úradného dokumentu podľa osobitného predpisu2a) alebo oznámenie výsledku prostredníctvom každého petičného systému použitého na podporenie petície.“.

(3) Orgán verejnej moci, ktorému sa doručila petícia, je povinný petíciu prijať. Ak z obsahu petície vyplýva, že nie je príslušný vybaviť ju, petíciu do desiatich pracovných dní odo dňa jej doručenia postúpi príslušnému orgánu a oznámi to zástupcovi. Ak nie je príslušný na vybavenie jej časti, kópiu petície s uvedením príslušnej časti do desiatich pracovných dní postúpi príslušnému orgánu verejnej moci a oznámi to zástupcovi. Pri postúpení petície podľa odseku 2 postupuje orgán verejnej moci podľa osobitného predpisu2b).

(4) Ak vznikne spor o príslušnosť na vybavenie petície, orgán verejnej moci, ktorý petíciu prijal, ju do desiatich pracovných dní odo dňa, keď sa o spore dozvedel, postúpi na rozhodnutie ústrednému orgánu štátnej správy pre kontrolu vybavovania petícií a sťažností2c). Ten do desiatich pracovných dní od jej doručenia určí, ktorý orgán bude petíciu alebo jej časť vybavovať alebo rozhodne, že petíciu vybaví sám.“.

(5) Ak petícia nemá náležitosti podľa odseku 1, príslušný orgán verejnej moci bezodkladne, najneskôr do desiatich pracovných dní od jej doručenia písomne vyzve zástupcu alebo osobu, ktorá petíciu podala, aby odstránila nedostatky petície v lehote najneskôr do 30 pracovných dní od doručenia výzvy, s poučením o následku ich neodstránenia. Ak v ustanovenej lehote nebudú nedostatky petície odstránené, orgán verejnej správy moci petíciu odloží.

(6) Ak petícia podaná v tej istej veci neobsahuje nové skutočnosti, orgán verejnej správy moci oznámi zástupcovi, alebo osobe, ktorá petíciu podala, stanovisko a spôsob vybavenia pôvodnej petície. Pri hromadnom podávaní petícií tak môže urobiť v periodickej tlači a ostatných hromadných informačných prostriedkoch.

(7) Príslušný orgán verejnej moci je povinný prešetriť a vybaviť petíciu tak, aby zistil skutočný stav veci, jeho súlad alebo rozpor s právnymi predpismi a verejným alebo iným spoločným záujmom. Výsledok vybavenia petície písomne oznámi do 30 pracovných dní od doručenia petície alebo od odstránenia jej nedostatkov podľa odseku 5 zástupcovi. Ak nemožno vybaviť petíciu v tejto lehote, príslušný orgán verejnej moci písomne oznámi zástupcovi , že petícia bude vybavená v lehote ďalších 30 pracovných dní. Ak tento zákon neustanovuje inak, pri prešetrení petície sa primerane postupuje podľa osobitného predpisu.7)

(8) Ak z obsahu petície vyplýva, že petíciu nemožno vybaviť podľa odseku 7, orgán verejnej moci príslušný na vybavenie petície obsahujúcej žiadosť alebo návrh posúdi jej obsah a zašle písomnú odpoveď spolu s odôvodnením zástupcovi v lehote podľa odseku 7.

 (9) Ak je predmetom petície činnosť orgánov územnej samosprávy, jej poslancov alebo štatutárneho orgánu organizácie, ktorej zriaďovateľom je orgán územnej samosprávy, petíciu vybavuje príslušný orgán územnej samosprávy3).

 (10) Orgán verejnej moci je povinný zverejniť výsledok vybavenia petície na svojom webovom sídle3a), ak ho má zriadené a na elektronickej úradnej tabuli podľa osobitného predpisu3b), ak to technické podmienky umožňujú, a to v lehote do desať pracovných dní od jej vybavenia v súlade s osobitnými predpismi 3c).

 (11) Príslušný ústredný orgán štátnej správy alebo iný orgán verejnej moci s pôsobnosťou pre celé územie Slovenskej republiky uskutoční v prípade petície, ktorú podporilo aspoň 10 000 osôb prerokovanie so zástupcom a s členmi petičného výboru. Ak v petícii nie je určený petičný výbor, má zástupca právo prizvať na prerokovanie najviac ďalšie dve osoby.

(12) Prerokovanie podľa predchádzajúceho odseku sa uskutoční aj v prípade, ak je petícia určená inému orgánu verejnej moci ako orgánu uvedenému v predchádzajúcom odseku a podporilo ju najmenej 1000 osôb alebo petíciu podporilo aspoň 8 % z voličov oprávnených voliť do orgánov samosprávy obce, ktorej bola petícia určená.

(13) Ak je petícia podľa odseku 12 určená obecnému zastupiteľstvu alebo zastupiteľstvu samosprávneho kraja, je zastupiteľstvo povinné petíciu prerokovať na svojom zasadnutí a umožniť vystúpiť počas prerokovania petície zástupcovi a členom petičného výboru.

(14) Príslušný orgán verejnej moci nie je povinný uskutočniť prerokovanie petície, v prípade, ak obsahu petície vyhovie v plnom rozsahu.

(15) Ustanovenie odseku 11 až 14 sa nevzťahuje na Národnú radu Slovenskej republiky a Vládu Slovenskej republiky.“.

Poznámky pod čiarou k odkazom 2a až 3c znejú:

„2a) § 27 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z...

2b) § 17 zákona č. 305/2013 Z. z..

2c) § 24 ods. 1 písm. b) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

3a) § 2 ods. 1 písm. u) zákona č. 275/2006 o informačných systémoch verejnej správy a o zmene a doplnení niektorých zákonov v znení neskorších predpisov.

3b) § 34 zákona č. 305/2013 Z.z..

3c) Napríklad zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, zákon č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z.z., § 11 zákona č. 563/2009 Z. z.o správe daní (daňový poriadok) a o zmene a doplnení niektorých zákonov v znení neskorších predpisov.“.

1. „V § 6 sa slová „§ 1, 2 a 5“ nahrádzajú slovami „§ 1 až 3 a 5“.
2. V § 6a odsek 1 znie:

„(1) Na výzvu príslušného orgánu verejnej moci je zástupca povinný v lehote desať pracovných dní od doručenia výzvy poskytnúť nevyhnutnú súčinnosť pri vybavovaní petície. Ak zástupca bez objektívneho dôvodu neposkytne súčinnosť v zákonom ustanovenej lehote, orgán verejnej moci nie je povinný petíciu vybaviť. O tomto následku musí byť zástupca písomne poučený už vo výzve na poskytnutie súčinnosti pri vybavovaní petície. V čase od odoslania výzvy na poskytnutie súčinnosti do jej poskytnutia lehota na vybavenie petície neplynie.“.

1. § 8 sa vypúšťa.
2. Slová „orgán verejnej správy“ vo všetkých tvaroch sa v celom texte zákona nahrádzajú slovami „orgán verejnej moci“ v príslušnom tvare.
3. Za § 9a sa vkladá § 9b, ktorý vrátane nadpisu znie:

„§ 9b

Prechodné ustanovenie k úpravám účinným od 1. septembra 2015

Na vybavenie petícií, ktoré boli doručené orgánu verejnej moci pred 1. septembrom 2015, sa vzťahujú predpisy účinné do 31.augusta 2015.

“.

Čl. II

Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z. sa dopĺňa takto:

1. V § 10 ods. 11 sa na konci prvej vety pripájajú tieto slová:

“ a poskytuje funkciu podpory petícií podľa osobitného predpisu11a).“

Poznámka pod čiarou k odkazu 12a) znie:

 „12a) Zákon č. 85/1990 Zb. o petičnom práve v znení neskorších predpisov.“.

Čl. III

Tento zákon nadobúda účinnosť 1. septembra 2015.